U-I-153/10
Natisni
Opravilna št.:
U-I-153/10
Datum odločitve:
23. 9. 2010
ECLI:
ECLI:SI:USRS:2010:U.I.153.10
Akt:
Odlok o spremembi Odloka o proračunu Občine Medvode za leto 2010 (Uradni list RS, št. 49/10)
Izrek:
Pobuda za začetek postopka za oceno ustavnosti in zakonitosti Odloka o spremembi Odloka o proračunu Občine Medvode za leto 2010 (Uradni list RS, št. 49/10) se zavrže.
Evidenčni stavek:
Pobudnik nima pravnega interesa, če se ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Matija Kavčič, Medvode
Datum vloge:
28. 6. 2010
Vrsta odločitve:
sklep
Vrsta rešitve:
zavrženje
Dokument:
US29223
Dokument v PDF obliki:
U-I-153-10.pdf
128 KB
Prenesite datoteko
U-I-153/10-6
23. 9. 2010
SKLEP
Ustavno sodišče je v postopku za preizkus pobude Matije Kavčiča, Medvode, na seji 23. septembra 2010
sklenilo:
Pobuda za začetek postopka za oceno ustavnosti in zakonitosti Odloka o spremembi Odloka o proračunu Občine Medvode za leto 2010 (Uradni list RS, št. 49/10) se zavrže.
Obrazložitev
1. Pritožnik izpodbija Odlok o spremembi Odloka o proračunu Občine Medvode za leto 2010 (v nadaljevanju Odlok) v delu, ki določa prihodke od prodaje zemljišč in neopredmetenih dolgoročnih sredstev. Meni, da je Odlok v neskladju s 33. členom Ustave, z 29. členom Zakona o javnih financah (Uradni list RS, št. 79/99 in nasl. – ZJF) in z 88. členom Zakona o denacionalizaciji (Uradni list RS, št. 27/91-I in nasl. – ZDen). Pritožnik utemeljuje svoj pravni interes z zatrjevanjem, da je denacionalizacijski upravičenec zemljišč s parc. št. 417/3 in 417/4, k. o. Medvode, na katera naj bi se nanašal izpodbijani del Odloka. Namen občine, da namerava razpolagati z navedenimi zemljišči, naj bi izhajal iz dopisa župana Občine Medvode z dne 24. 5. 2010, v katerem občinskemu svetu predlaga letni načrt razpolaganja z občinskimi zemljišči.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Pobudnik pravnega interesa za oceno ustavnosti oziroma zakonitosti izpodbijanega Odloka z zatrjevanjem, da je denacionalizacijski upravičenec zemljišč s parc. št. 417/3 in 417/4, k. o. Medvode, na katera naj bi se nanašal izpodbijani del Odloka, ne izkaže. Izpodbijani Odlok namreč ne ureja razpolaganja z navedenimi nepremičninami, ampak določa le, kakšni so prihodki občine od prodaje zemljišč in neopredmetenih dolgoročnih sredstev. Ker pobudnik ni izkazal, da bi se z morebitno ugoditvijo pobudi njegov pravni položaj izboljšal, je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik